Accipiter nisus

L**'alforrocho** u **gallinero** ( (L., 1758)), tamién dito **esparveret** u **esparvero pequenyo**, ye un ave rapinyera de dimensions chicas d'a familia d'as accipitridas, cazadera en as selvas especializata en a captura de muixons mes chicoz que ella.

As suyas colors son fuscas per alto, per l'usual grisas, y blancas con rayetas negras per a tripa en as fembras, estando sobstituita la tonalidat blanca choven per una de mes royenca en os masclos de mes edat, que se concentra en as galtas y o peto. As fembras gosan arribar ta as midas mes grans, como en a mes gran parte d'as rapinyeras, estando las midas caracteristicas d'a especie d'entre os 27 y 37&nbsp;cm de lonchitut. Ye asinas a segunda rapinyera mes chicota d'Eurasia dezaga d'os ciquilins y os esmerellons.

Se tracta d'una especie autoctona d'Eurasia y d'o norte d'Africa. Sen gosa trobar, per regular, en selvas viellas, d'as cuals ne tría as de coniferas ta fer-be o niedo. Os niedos son d'arquitectura bella cosa millor treballada que no en a resta de aves de presa, de forma arronchadeta, siempre alto en os árbols. Tapizan os niedos, que son feitos de brancas y palez, con plumas, e i meten una cobada d'entre 4 y 5 uevos que i van ficando con intervalos d'entre 3 y 4 días d'entre éls. A fembra se cluca a partir que b'haiga ficato lo tercer uevo, y se fa alimentar per o masclo mientres que dura a covata, que ye alto u baixo de 35 días.

Os pollez completan o plumache d'aligón arredol d'o día 28 de vita, y aunque s'esvolutan dende bien chicoz, prencipian a revolar-se a partir d'o día 32. A partir d'ixe punto, os aligons s'exparden per arredol de l'árbol en o que i heban feito niedo, y romanen a expensas d'os suyos prochenitors ta alimentar-se anque éls haigan de buscar en a redolada.

## Nombre
Os terminos "alforocho" y "alforrocho", que se crei que son un arabismo lexico en l'aragonés, no son populars si que en a metat occidental de l'Alto Aragón. Se documenta "alforocho" en a Chacetania en Xabierregai, Aragüés de lo Puerto y Chaca, y "alforrocho" en Echo, en Embún, en Ansó, en Aragüés de lo Puerto, Xabierregai y Puent d'a Reina. En a Plana de Uesca se i documenta «alforrocho» en Santolaria de Galligo.

Como tamién pasa con o suyo familiar l'azor, ista especie conoix denominacions populars que el quieren emparentar con os "esparvers", anque no sigan tan relacionatos con o chenero *[[Milvus]]* que ye el d'os verdaders esparvers. S'ha puesto documentar o nombre popular d'"esparveret", en forma deminutiva, en as localidaz de Sarller, Bisagorri, Renanué, Esdolomada y Castanesa en Ribagorza; Vió, Guaso, Puértolas y Nerín en Sobrarbe; Rodellar y Alquezra en o Semontano de Balbastro; y Pandicosa en l'Alto Galligo. Altros autors dan como cheneral en Aragón a forma **gavilán**.

## Imáchens

Imachen:Sparrowhawk-Male.JPG|Masclo con una presa
Imachen:Accipiter_nisus_Meneer_Zjeroen.jpg|Masclo
Imachen:Accipiter_nisus_-England_-immature_with_kill-8.jpg|Fembra con una presa
Imachen:Accipiter_nisus_-in_flight-8-4c.jpg|Fembra
Imachen:Zittende_en_badderende_sperwer-4961919.webm|*Accipiter nisus*
Imachen:Accipiter_nisus_MHNT.jpg|* Accipiter nisus* 


## Se veiga tamién
* Azor
* Ciquilín
* Esparver (desambigación)
* Falcón
* Ciquilín
* Esmerellón

## Notas


## Referencias

## Vinclos externos

*  Información d'o Gabilán.